Адыгэ литературабзэр лъэпкъыбзэм иапшъэрэ лъэгапIэу щыт.  Диалект, интердиалект шъуашэхэм ыкIи нэмыкIхэм афэмыдэу ар шэпхъэ-щысэтехыпIэу, зэкIэмэ зэдаштагъэу анахь тэрэзэу, стилымкIэ зэтефыгъэу ыкIи бзэм рыгущыIэрэ пстэумэ зэфэдэу ащ ишапхъэхэр агъэцэкIэн фаеу щыт. Литературабз зыфаIорэм ехьылIэгъэ упчIэм джэуап къыритыжьызэ Ф.П. Филиным мыщ фэдэ нэшанэхэр кIегъэтхъы: 1. Лъэпкъыбзэм инэмыкIрэ пкъыгъохэм афэмыдэу зэгъэфагъэу щыт. 2. Обществэм хабзэкIэ ыштэгъэ шапхъэу (правилэхэмкIэ къэгъэшъыпкъагъэу) вариантхэм ябаиныгъи къыдиубытэу гъэпсыгъэ. 3. Зыпкъ итэу, традициер къыдилъытэу зэрэщытым ишIуагъэкIэ охътэ кIыхьэхэм къакIоцI бзэм щырекIокIрэ зэхъокIыныгъэхэм литературабзэм ылъапсэ махэ ашIырэп. 4. Литературабзэр зыIэкIэлъ пстэухэм ар агъэцэкIэнэу щыт, диалектхэм ашъхьащыт, лъэпкъыбзэм адырэ ипкъыгъохэм апшъэ щыI. 5. Стиль зэфэшъхьафхэмкIэ гъэбаигъэ. 6. ЗэлъыIэсыныгъэ амал пстэухэр зэшIуехы. 7. Зыр зым хахъо фэзышIырэ жэрыIо ыкIи тхыгъэ зэтефыныгъэр инэшан» (Филин, 1981: 175-176).